**Tájékoztató**

**a települési önkormányzat jegyzőjének engedélyezési hatáskörébe tartozó, engedély nélkül létesített kutak fennmaradási engedélyezéséről**

**A kutak a Vízgazdálkodásról szóló 1995. évi LVII. törvény (Vgtv.) 1. sz. melléklet 26. pontja szerinti „vízilétesítmények”,** melyek **megépítéséhez, átalakításához, megszüntetéséhez, használatbavételéhez, üzemeltetéséhez vízjogi engedély szükséges.**

Vízjogi létesítési engedély nélkül megépített vagy attól eltérően megvalósított vízimunka vagy vízilétesítmény esetén az építtetőnek (tulajdonosnak) a **vízügyi hatóságtól kell fennmaradási engedélyt kérni.**

**A Vgtv. és a Kormányrendelet a vízgazdálkodási hatósági jogkör gyakorlását megosztja a vízügyi hatóság (Megyei Katasztrófavédelmi Igazgatóság) és a települési önkormányzat jegyzője között.**

**Azok az engedély nélkül létesített kutak tartoznak jegyzői hatáskörbe, amelyek megfelelnek az alábbi 3 együttes feltételeknek:**

* **háztartási célokra, háztartási igények kielégítése céljából magánszemélyek által üzemeltetett,**
* **épülettel rendelkező ingatlanon találhatóak,**
* **500 m3/év vízigénybevétellel talajvizet, vagy parti szűrésű vizet használnak nem gazdasági célra.**

**Amennyiben nem teljesül bármelyik kritérium, abban az esetben az engedélyező hatóság a területileg illetékes katasztrófavédelmi igazgatóság.**

**A fennmaradási engedélyt formanyomtatványon kell kérelmezni, melyhez tervet (a kút utólagosan elkészített dokumentációját) kell benyújtani a rendeletben megfogalmazott és részletezett adattartalomma**l.

**A kérelem mellékleteként csatolni szükséges:**

* **a tervezett vízimunka elvégzésével, a vízilétesítmény megépítésével érintett ingatlanra vonatkozó tulajdonjog igazolását (ha az érintett ingatlan nem az engedélyes (építtető) tulajdona, az ingatlan igénybevételére, használatára vonatkozó jogcím igazolását, vízilétesítmény megvalósítása esetén a létesítmény tulajdonjogát is érintő, a földtulajdonossal kötött, az ingatlanhasználattal járó kölcsönös jogokat és kötelezettségeket rögzítő megállapodást;**
* **a tervezői jogosultság igazolását (közjegyző által hitelesített másolat) a településtervezési és az építészeti-műszaki tervezési, valamint az építésügyi műszaki szakértői jogosultság szabályairól szóló 104/2006. (IV. 28.) Korm. rendelet szerint,**
* **vízügyi eljárási illeték 5.000,- Ft illetékbélyegben leróva.**

**A hiányosan benyújtott kérelem esetén hiánypótlási felhívás kerül kiküldésre, és az eljárás ilyen esetben felfüggesztésre kerül. A kérelem és mellékletei hiánytalan benyújtása esetén ügyben keletkezett iratokat szakhatósági véleményezés céljából megküldi az illetékes vízügyi hatóságnak, jelen esetben a Csongrád Megyei Katasztrófavédelmi Igazgatóságnak. A szakhatóság döntésének függvényében a jegyző engedélyező vagy elutasító határozatot hoz.**

**Az ügyintézési határidő: 45 nap (1995. évi LVII. 33/B (1) bekezdés és a Ket. 33. § (1) (3) 71/A (1) bekezdése alapján.**

 **A tervdokumentáció elkészítése piaci áron nagyságrendileg kb. 20-75.000,- Ft-ot tesz ki, (meglévő kút állapotfelvétele, paramétereinek dokumentálása stb.)**

**Mivel a lakosság által háztartási célokra használt kutak – ide tartoznak az ún. ásott kutak is - jelentős része a múlt században részesült, a Kormányrendelet 27. § (6) bekezdése lehetőséget ad arra is, hogy a Korm.rendelet hatályba lépése előtt (1996. július 1.) létesített kutak esetében is mentesülhessenek a fennmaradást kérelmezők a vízgazdálkodási bírság fizetése alól.**

**A vízgazdálkodási bírság**

**A Vgtv. 29. § (3) bekezdése alapján a vízgazdálkodási bírság az engedély nélkül létrehozott építmény értékének 80%-áig, engedély nélküli vízi munka vagy vízhasználat estén 1.000.000,- Ft-ig terjedhet. Természetes személyre a kiszabott bírság összege nem haladhatja meg a 300.000,- Ft-ot.**

**A vízgazdálkodási bírság megfizetése alól a létesítő a Vgtv. 29. § (7) bekezdése szerint akkor mentesülhet, ha a 2016. június 4. előtt engedély nélkül létesített vízkivételt biztosító vízilétesítményre a vízjogi fennmaradási engedélyezési eljárást 2018. december 31-ig kérelmezi, és az engedély megadásának feltételei fennállnak. A jogalkotó ezen rendelkezésével tehát lehetőséget biztosít arra, hogy a jelenleg vízjogi engedély nélkül üzemeltetett vízkivételt biztosító vízilétesítmények fennmaradását (legalizálását) bírságmentesen lehessen engedélyezni egy meghatározott időintervallumon (türelmi időn) belül.**

**Üllés, 2017. február 3.**

 **dr. Borbás Zsuzsanna**

 **jegyző**